Groot onwettige perlemoenvonds in Wes-Kaap gemaakDie perlemoen waarop beslag gelê word. Foto’s: Kapt. Piet Smit / SAPD Die polisie van die Wes-Kaap, in samewerking met amptenare van die departement van landbou, bosbou en visserye, het Maandag ŉ reusevonds van onwettige perlemoen op ŉ plaas naby Caledon gemaak. Konst. Noloyiso Rwexana, polisiewoordvoerder, het gesê die polisie en amptenare het wenke van die publiek op Genadendal oor beweerde strafregtelike aktiwiteite op die plaas opgevolg en ŉ lasbrief bekom om dit te deursoek. “ŉ Klopjag is uitgevoer en sowat 25 600 stukke perlemoen en toerusting om dit te droog, is op die plaas gevind,” het Rwexana gesê. Die polisie het ook beslag gelê op gasbottels, sakke met sout en toerusting om perlemoen mee te kook. Die straatwaarde van die perlemoen moet nog vasgestel word, maar volgens Rwexana is dit ŉ “aansienlike bedrag”. Twee mans, onderskeidelik 26 en 35 jaar, is in hegtenis geneem en sal na verwagting Woensdag in die Caledon-landdroshof verskyn.